Καρυδόπιτα με κονιάκ και σοκολατένιο γλάσο
Καρυδόπιτα με γλάσο σοκολάτας, ένα γευστικό, πλούσιο γλυκό, που θα απολαύσουμε με τον καφέ μας ή και σαν επιδόρπιο σε ένα τραπέζι.
5 αυγά, κατά προτίμηση βιολογικά, 200 γρ. ζάχαρη, 260 γρ. αλεύρι για όλες τις χρήσεις, 500 γρ. καρυδόψιχα, τριμμένη σε σκόνη *, 150 γρ. αμύγδαλα αποφλοιωμένα, τριμμένα σε σκόνη *, 250 γρ. βούτυρο αγελάδος, λιωμένο, 100 γρ. γάλα, 2 κουτ. γλυκού κανέλα σε σκόνη, 1 κουτ. γλυκού μπέικιν πάουντερ, 400 γρ. ζάχαρη, 400 γρ. νερό, 1 ξυλάκι κανέλα, 100 γρ. κονιάκ, 200 γρ. κουβερτούρα 52 - 55% κακάο, τεμαχισμένη σε μικρά κομμάτια , 200 γρ. κρέμα γάλακτος
Για να φτιάξουμε καρυδόπιτα με κονιάκ και σοκολατένιο γλάσο, χτυπάμε στον κάδο του μίξερ με το σύρμα (ή σε ένα μεγάλο μπολ με το μίξερ χειρός) τα αυγά με τη ζάχαρη μέχρι ν’ αφρατέψουν. Ρίχνουμε την αμυγδαλόσκονη, το αλεύρι και το γάλα, σε μικρές δόσεις εναλλάξ, ανακατεύοντας πολύ καλά με μια σπάτουλα. Προσθέτουμε την κανέλα, το μπέικιν πάουντερ και στο τέλος το βούτυρο και τα καρύδια, πάντα ανακατεύοντας με σπάτουλα. Προθερμαίνουμε το φούρνο στους 170° C.Βουτυρώνουμε μια φόρμα ή ένα ταψί διαμέτρου περίπου 25 εκ. Πασπαλίζουμε με αλεύρι τον πυθμένα και τα τοιχώματα του σκεύους και το τινάζουμε για να φύγει το περίσσιο αλεύρι. Γεμίζουμε το σκεύος με το μείγμα και ψήνουμε για 45 - 50 λεπτά.Ετοιμάζουμε το σιρόπι λίγα λεπτά προτού ολοκληρωθεί το ψήσιμο της πίτας, γιατί πρέπει να τη σιροπιάσουμε όταν και τα δύο είναι ζεστά. Σε μια κατσαρόλα, βάζουμε το νερό, τη ζάχαρη και το ξυλάκι κανέλας. Βράζουμε το σιρόπι για 5 λεπτά, μετρώντας το χρόνο από τη στιγμή που θα ξεκινήσει ο βρασμός. Αφαιρούμε την κανέλα και ρίχνουμε το κονιάκ. Ξεφουρνίζουμε την καρυδόπιτα και τη σιροπιάζουμε όπως είναι ζεστή με το ζεστό σιρόπι.Σε μια μικρή κατσαρόλα, βράζουμε την κρέμα και τη ρίχνουμε πάνω από την τεμαχισμένη κουβερτούρα. Ανακατεύουμε πολύ καλά με μια σπάτουλα μέχρι να προκύψει ένα ενιαίο μείγμα, το οποίο αφήνουμε κατά μέρος, έως ότου πήξει και γίνει σαν αλοιφή. Με μια παλέτα ή με ένα φαρδύ μαχαίρι καλύπτουμε με το γλάσο την επιφάνεια της καρυδόπιτας όταν αυτή έχει πια κρυώσει.
Αυγά,Ζάχαρη,Καρύδια